חוק המועצה לגיל הרך, התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2658, עמ' 1129, 2017-08-07T00:00:00+03:00
החוק מסדיר את הקמת המועצה לגיל הרך שתפעל במסגרת משרד החינוך. שר החינוך יהיה יו''ר המועצה והוא ימנה 22 חברים נוספים. המועצה תהיה אחראית על ריכוז תחום הגיל הרך, שכולל בין היתר את ההיבט החינוכי, הרפואי, הטיפולי והסוציאלי בכל הנוגע לילדים מגיל לידה ועד לתחילת הלימודים בכיתה א'. 
תפקידי המועצה הם: הכנת תכנית לאומית רב שנתית שמטרתה לקדם את הטיפול בגיל הרך, תאום בין משרדי הממשלה בתחום הגיל הרך, הקמה וניהול מרכז למידע ולמחקר בתחום הגיל הרך ולגבש המלצות בנושאים שונים הנוגעים לגיל הרך. החוק קובע סמכויות נוספות למועצה, כגון מינוי ועדות מייעצות והזמנת מומחים ובעלי ידע בנושאים מקצועיים, כדי שהמועצה תוכל למלא את תפקידה. נוסף על כך, החוק קובע כי הממשלה תקים ועדת שרים לענייני הגיל הרך שבראשה יעמוד שר החינוך, הוועדה תדון בתכנית הרב שנתית שהכינה המועצה ותאשר אותה וכן תפקח על ביצוע בתקציב למימוש התכנית הרב שנתית.